ડિનર પતાવ્યા પછી અમારે એક્ટીવીટી એરીયામાં એકઠા થવાનું હતુ. નિયમ પ્રમાણે શિખર માટે નીકળનારા ગૃપે આગલી રાત્રે બેઝ કેમ્પ પર કેમ્પ-ફાયરનું આયોજન અને સંચાલન કરવાનું આથી આજે અમારે પ્રેક્ષક બનવાનુ હતુ અને સાથે-સાથે એ પણ ખબર પડી કે આવતી કાલે અમારે હોસ્ટ બનવાનુ હતુ. આથી ગૃપમાં શું કરશું, કોણ કરશે એવો બધો ગણગણાટ શરૂ થઈ ગયો. કેમ્પ ફાયર માટે સામાન્ય રીતે આપણે સાંભળ્યુ હોય એ કે પિક્ચરમાં જોયુ હોય રીતે એક જગ્યાએ લાકડાને શંકુ આકારમાં ગોઠવી એમાં અગ્નિ પ્રકટાવવામાં આવે છે અને એની ફરતે બધાં બેસીને જુદા-જુદા કાર્યક્રમ રજુ કરે. પણ એક્ટીવીટી એરીયામા આવતા જ અમને આશ્ર્ચર્ય થયું કેમકે કેમ્પ ફાયરનાં કાર્યક્રમ માટે બધા એકઠા તો થયેલા પણ આજુ-બાજુ ક્યાંય પણ ફાયરનું નામો-નિશાન ન હતુ. કેમ્પ ફાયરનો કાર્યક્રમ શરૂ થતાં પહેલા જ અમારા કેમ્પ ઈંસ્ટ્રક્ટરે અમારી દ્વિધાનો અંત લાવ્યો. અહીં પર્યાવરણનું ખૂબ જ ધ્યાન રાખવામાં આવે છે જેમ કે ગમે ત્યાં કચરો ન ફેંકવો, કુદરતની જાણવણી કરવી પછી એ સૂકાયેલા લાકડા પણ કેમ ના હોય.